Úradný vestník L 079 , 30/03/2000 S. 0040 - 0042



Rozhodnutie Rady z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (2000/258/ES) RADA EURÓPSKEJ ÚNIE, so zreteľom na zmluvu o založení Európskeho spoločenstva, so zreteľom na smernicu Rady 92/65/EHS z 13. júla 1992, ktorou sa ustanovujú požiadavky na zdravie zvierat, upravujúce obchod vnútri spoločenstva a ich dovoz do spoločenstva so zvieratami, spermou, oocytmi a embryami, ktoré nepodliehajú požiadavkám na zdravie zvierat ustanoveným v osobitných pravidlách spoločenstva uvedených v prílohe A bod 1 k smernici 90/425/EHS [1], najmä na jej článok 10 ods. 6, so zreteľom na návrh Komisie, keďže: (1) smernica 92/65/EHS ustanovuje alternatívny systém ku karanténe pri vstupe určitých domácich mäsožravcov na územie určitých členských štátov, v ktorých sa nevyskytuje besnota. Tento systém si vyžaduje vykonávať kontroly efektívnosti očkovania týchto zvierat titráciou protilátok; (2) kvôli garantovaniu efektívneho systému sledovania tých laboratórií, ktoré budú vykonávať tieto analýzy, je vhodné vytvoriť systém schvaľovania týchto laboratórií na úrovni spoločenstva; (3) schvaľovanie týchto laboratórií by malo koordinovať referenčné laboratórium spoločenstva pre tieto záležitosti; (4) laboratórium Agence française de sécurité sanitaire des aliments de Nancy (Francúzska agentúra pre bezpečnosť potravín, Nancy) spĺňa potrebné podmienky na to, aby bolo určené za referenčné laboratórium spoločenstva pre tieto záležitosti; (5) toto referenčné laboratórium môže prijímať pomoc spoločenstva ustanovenú v článku 28 rozhodnutia Rady 90/424/EHS z 26. júna 1990 o výdavkoch v oblasti veterinárnej starostlivosti [2]; (6) v súlade s rozhodnutím Rady 1999/468/ES z 28. júna 1999, ktorým sa ustanovujú postupy uplatňovania vykonávacích právomocí delegovaných na Komisiu [3], by sa mali prijať opatrenia potrebné na uplatňovanie tejto smernice, PRIJALA TOTO ROZHODNUTIE: Článok 1 Laboratórium Agence française de sécurité sanitaire des aliments de Nancy (AFSSA, Nancy), podrobné údaje o ktorom sú uvedené v prílohe I, sa týmto určuje za osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote. Článok 2 Povinnosti laboratória uvedeného v článku 1 sú stanovené v prílohe II. Článok 3 Laboratórium uvedené v článku 1 pošle Komisii zoznam laboratórií spoločenstva, ktorým sa má povoliť vykonávanie sérologických skúšok určených na sledovanie efektívnosti vakcín proti besnote. Tieto laboratóriá budú oprávnené v súlade s článkom 5 ods. 2. Článok 4 Prílohy k tomuto rozhodnutiu sa menia a dopĺňajú v súlade s postupom ustanoveným v článku 5 ods. 2. Článok 5 1. Komisii pomáha Stály veterinárny výbor, ďalej len "výbor", zriadený článkom 1 rozhodnutia 68/361/EHS [4]. 2. V prípade odkazu na tento odsek sa uplatňujú články 5 a 7 rozhodnutia 1999/468/ES. Obdobie uvedené v článku 5 ods. 6 rozhodnutia 1999/468/ES sa stanovuje na tri mesiace. 3. Výbor prijme svoj rokovací poriadok. Článok 6 Toto rozhodnutie je adresované členským štátom. V Bruseli 20. marca 2000 Za Radu predseda L. Capoulas Santos [1] Ú. v. ES L 268, 14.9.1992, s. 54. Smernica zmenená a doplnená rozhodnutím Komisie 95/176/ES (Ú. v. ES L 117, 24.5.1995, s. 23). [2] Ú. v. ES L 224, 18.8.1990, s. 19. Rozhodnutie v znení nariadenia (ES) č. 1258/1999 (Ú. v. ES L 160, 26.6.1999, s. 103). [3] Ú. v. ES L 184, 17.7.1999, s. 23. [4] Ú. v. ES L 255, 18.10.1968, s. 23. -------------------------------------------------- PRÍLOHA I AFSSA, Nancy Laboratoire d’études sur la rage et la pathologie des animaux sauvages Domaine de Pixérécourt BP 9 F– 54220 Malzéville Tel.: (00-33) 383 29 89 50 Fax: (00-33) 383 29 89 59 E-mail: maubert@fitech.fr -------------------------------------------------- PRÍLOHA II Osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote: - koordinuje vytváranie, zlepšovanie a normalizáciu metód sérologickej titrácie vykonávanej na mäsožravcoch očkovaných proti besnote, - posudzuje tie laboratóriá, pre ktoré členské štáty predložili žiadosť o schválenie na vykonávanie analýz uvedených v prvej zarážke; výsledok tohto posúdenia musí byť poslaný Komisii na účely vydania tohto povolenia, - vypracuje zoznam schválených laboratórií spoločenstva oprávnených vykonávať tieto analýzy, - poskytuje laboratóriám všetky užitočné informácie o metódach analýzy a porovnávacích skúškach a organizuje školenia a ďalšie výcvikové kurzy pre ich pracovníkov, - organizuje medzilaboratórne skúšky spôsobilosti, - spolupracuje s laboratóriami v tretích krajinách zodpovednými za vykonávanie týchto analýz a navrhuje Komisii postup pre schválenie týchto laboratórií, - poskytuje vedeckú a technickú pomoc Komisii a členským štátom v týchto záležitostiach, najmä v prípadoch nesúladu vo výsledkoch analýz medzi členskými štátmi. --------------------------------------------------